1. **เกณฑ์การจัดทำข้อมูลทางการเงินระหว่างกาล**

ข้อมูลทางการเงินระหว่างกาลนี้ได้จัดทำขึ้นในรูปแบบย่อและตามมาตรฐานการบัญชีฉบับที่ 34 (ปรับปรุง\_2562) เรื่อง “การรายงานทางการเงินระหว่างกาล” รวมถึงการตีความและแนวปฏิบัติทางการบัญชีที่ประกาศใช้โดยสภาวิชาชีพบัญชี กฎระเบียบและประกาศคณะกรรมการกำกับหลักทรัพย์และตลาดหลักทรัพย์ และประกาศกรมพัฒนาธุรกิจการค้าที่เกี่ยวข้อง

ข้อมูลทางการเงินระหว่างกาลนี้จัดทำขึ้นเพื่อให้ข้อมูลเพิ่มเติมจากงบการเงินสำหรับปีสิ้นสุดวันที่ 31 ธันวาคม 2562 โดยเน้นการให้ข้อมูลที่เป็นปัจจุบันเกี่ยวกับกิจกรรม เหตุการณ์ และสถานการณ์ใหม่ๆ เพื่อไม่ให้ข้อมูลที่นำเสนอซ้ำซ้อนกับข้อมูลที่ได้รายงานไปแล้ว ดังนั้น ข้อมูลทางการเงินระหว่างกาลนี้ควรต้องอ่านควบคู่กับงบการเงินสำหรับปีสิ้นสุดวันที่ 31 ธันวาคม 2562

เมื่อวันที่ 16 มกราคม 2563 บริษัทได้จดทะเบียนจัดตั้งบริษัท ทีเอ็ม เนิร์สซิ่ง แคร์ จำกัด ซึ่งเป็นบริษัทย่อยที่บริษัทถือ หุ้นร้อยละ 80 ด้วยทุนจดทะเบียนจำนวน 125 ล้านบาท เพื่อดำเนินธุรกิจเกี่ยวกับโรงพยาบาลขนาดเล็กและสถานดูแล ผู้สูงอายุ ทั้งนี้ การจัดตั้งบริษัทย่อยดังกล่าวเป็นไปตามมติที่ประชุมคณะกรรมการบริษัทเมื่อวันที่ 22 กันยายน 2562

งบการเงินระหว่างกาลรวมสำหรับงวดสามเดือนและเก้าเดือนสิ้นสุดวันที่ 30 กันยายน 2563 ได้รวมบัญชีของบริษัทและบริษัทย่อยที่บริษัทมีอำนาจควบคุมหรือถือหุ้นทั้งทางตรงและทางอ้อมในบริษัทย่อยดังต่อไปนี้

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  |  |  |  | ประเทศที่ |  | ทุนจด |  |  |
|  |  |  |  | จัดตั้งขึ้นและ  ประกอบการ |  | ทะเบียนที่  ชำระแล้ว (บาท) |  | สัดส่วนการถือหุ้น |
| ชื่อบริษัท |  | ลักษณะธุรกิจ |  |  |  | ของบริษัท (ร้อยละ) |
| บริษัท ทีเอ็ม เนิร์สซิ่ง แคร์ จำกัด |  | โรงพยาบาลขนาดเล็กและสถานดูแลผู้สูงอายุ |  | ประเทศไทย |  | 125,000,000 |  | 80 |

รายการบัญชีระหว่างบริษัทกับบริษัทย่อยที่มีนัยสำคัญได้ถูกตัดรายการในการทำงบการเงินระหว่างกาลรวมแล้ว

เพื่อความสะดวกของผู้อ่าน ข้อมูลทางการเงินระหว่างกาลฉบับภาษาอังกฤษได้ถูกจัดทำขึ้นจากข้อมูลทางการเงินระหว่างกาลฉบับภาษาไทยนี้ ซึ่งได้นำเสนอเพื่อวัตถุประสงค์ของการรายงานทางการเงินเพื่อใช้ในประเทศ

เริ่มตั้งแต่วันที่ 1 มกราคม 2563 บริษัทและบริษัทย่อยได้ถือปฏิบัติตามมาตรฐานการบัญชีและมาตรฐานการรายงานทางการเงินรวมถึงการตีความมาตรฐานการบัญชี การตีความมาตรฐานการรายงานทางการเงินและแนวปฏิบัติทางการบัญชีที่ออกและปรับปรุงใหม่โดยสภาวิชาชีพบัญชี ซึ่งมีผลบังคับใช้สำหรับรอบระยะเวลาบัญชีที่เริ่มในหรือหลังวันที่ 1 มกราคม 2563 ทั้งนี้ การนำมาตรฐานการบัญชีและมาตรฐานการรายงานทางการเงินรวมถึงการตีความมาตรฐานการบัญชี การตีความมาตรฐานการรายงานทางการเงินและแนวปฏิบัติทางการบัญชีที่ออกและปรับปรุงใหม่ดังกล่าวข้างต้นมาเริ่มถือปฏิบัติไม่มีผลกระทบที่เป็นสาระสำคัญต่องบการเงินของบริษัทและบริษัทย่อยยกเว้น

*มาตรฐานการรายงานทางการเงินฉบับที่ 9 และฉบับอื่นๆ ที่เกี่ยวข้อง*

มาตรฐานการรายงานทางการเงินฉบับที่ 9 ระบุวิธีที่กิจการต้องใช้ในการจัดประเภทและวัดมูลค่าสินทรัพย์ทางการเงิน หนี้สินทางการเงิน และสัญญาที่จะซื้อหรือจะขายรายการที่ไม่ใช่รายการทางการเงิน ทั้งนี้ มาตรฐานการรายงานทางการเงินฉบับที่ 9 แบ่งออกเป็น 3 ส่วนดังนี้

1. การจัดประเภทรายการและการวัดมูลค่า
2. การด้อยค่า
3. การบัญชีป้องกันความเสี่ยง

สินทรัพย์ทางการเงินให้จัดประเภทและวัดมูลค่าโดยอ้างอิงตามโมเดลธุรกิจที่ใช้ในการจัดการสินทรัพย์และตามลักษณะของกระแสเงินสดตามสัญญาของสินทรัพย์โดยแบ่งออกเป็นสามวิธีคือ ราคาทุนตัดจำหน่าย มูลค่ายุติธรรมผ่านกำไรขาดทุนเบ็ดเสร็จอื่น และมูลค่ายุติธรรมผ่านกำไรหรือขาดทุน เมื่อมีการเปลี่ยนแปลงโมเดลธุรกิจในการบริหารสินทรัพย์ทางการเงิน จะต้องมีการจัดประเภทรายการสินทรัพย์ทางการเงินใหม่ในส่วนที่ได้รับผลกระทบ

หนี้สินทางการเงินให้จัดประเภทและวัดมูลค่าด้วยราคาทุนตัดจำหน่ายยกเว้นหนี้สินทางการเงินที่วัดมูลค่าด้วยมูลค่ายุติธรรมผ่านกำไรหรือขาดทุน (โดยหนี้สินดังกล่าวให้รวมถึงหนี้สินอนุพันธ์) กิจการไม่สามารถจัดประเภทรายการหนี้สินทางการเงินใหม่ได้

ขาดทุนจากการด้อยค่า (ซึ่งเดิมบางรายการในงบการเงินหมายถึง หนี้สงสัยจะสูญ) สำหรับผลขาดทุนด้านเครดิตที่คาดว่าจะเกิดขึ้น (Expected credit loss) ของสินทรัพย์ทางการเงินให้รับรู้เป็นขั้นตามวิธีการทั่วไป (General approach) ดังนี้

1. ขั้นที่ 1 (performing) กิจการต้องรับรู้ผลขาดทุนด้านเครดิตที่คาดว่าจะเกิดขึ้นใน 12 เดือนข้างหน้าในกำไรหรือขาดทุน ดอกเบี้ยรับ (ถ้ามี) คำนวณจากมูลค่าตามบัญชีขั้นต้นโดยไม่มีการปรับลดผลขาดทุนด้านเครดิตที่คาดว่าจะเกิดขึ้น
2. ขั้นที่ 2 (under-performing) เมื่อความเสี่ยงด้านเครดิตเพิ่มขึ้นอย่างมีนัยสำคัญและไม่ได้พิจารณาว่าอยู่ในระดับต่ำ กิจการต้องรับรู้ผลขาดทุนด้านเครดิตที่คาดว่าจะเกิดขึ้นตลอดอายุในกำไรหรือขาดทุน ดอกเบี้ยรับ (ถ้ามี) คำนวณเช่นเดียวกับขั้นที่ 1
3. ขั้นที่ 3 (credit-impaired) เมื่อความเสี่ยงด้านเครดิตของสินทรัพย์ทางการเงินเพิ่มขึ้นจนถึงจุดที่พิจารณาได้ว่าเกิดการด้อยค่าด้านเครดิตขึ้น กิจการต้องรับรู้ผลขาดทุนด้านเครดิตที่คาดว่าจะเกิดขึ้นตลอดอายุในกำไรหรือขาดทุน ดอกเบี้ยรับ (ถ้ามี) คำนวณจากราคาทุนตัดจำหน่ายโดยใช้มูลค่าตามบัญชีขั้นต้นปรับลดด้วยค่าเผื่อผลขาดทุนจากการด้อยค่า

สำหรับลูกหนี้การค้าและสินทรัพย์ที่เกิดจากสัญญา กิจการสามารถใช้วิธีการอย่างง่าย (Simplified approach) โดยรับรู้ผลขาดทุนด้านเครดิตที่คาดว่าจะเกิดขึ้นตลอดอายุสำหรับสินทรัพย์ทางการเงินที่ถูกพิจารณาในขั้นที่ 1 ขั้นที่ 2 และขั้นที่ 3 ตามที่กล่าวถึงข้างต้น ทั้งนี้ ในการพิจารณาและวัดมูลค่าผลขาดทุนด้านเครดิตที่คาดว่าจะเกิดขึ้นสำหรับทั้งวิธีการทั่วไปและวิธีการอย่างง่าย กิจการต้องนำข้อมูลผลขาดทุนด้านเครดิตในอดีต (Historical credit loss) มาประกอบกันกับข้อมูลที่มีการคาดการณ์ไปในอนาคต (Forward-looking information)

การบัญชีป้องกันความเสี่ยงมีวัตถุประสงค์เพื่อแสดงผลกระทบในงบการเงินซึ่งเกิดจากกิจกรรมการบริหารความเสี่ยงที่ใช้เครื่องมือทางการเงินในการจัดการฐานะเปิดที่เกิดขึ้นจากความเสี่ยงนั้นๆ ซึ่งอาจส่งผลกระทบต่อกำไรหรือขาดทุนหรือกำไรขาดทุนเบ็ดเสร็จอื่น ทั้งนี้ มาตรฐานการรายงานทางการเงินฉบับที่ 9 ได้ระบุความสัมพันธ์ของการป้องกันความเสี่ยงและวิธีการทางบัญชีที่เกี่ยวข้องออกเป็น 3 ประเภทได้แก่ การป้องกันความเสี่ยงในมูลค่ายุติธรรม การป้องกันความเสี่ยงในกระแสเงินสด และการป้องกันความเสี่ยงของเงินลงทุนสุทธิของหน่วยงานต่างประเทศ ซึ่งในส่วนของการบัญชีป้องกันความเสี่ยงนี้ไม่มีผลกระทบที่เป็นสาระสำคัญต่อบริษัท

ทั้งนี้ มาตรฐานการรายงานทางการเงินฉบับที่ 9 ส่งผลกระทบให้บริษัทและบริษัทย่อยต้องจัดประเภทรายการและวัดมูลค่าสินทรัพย์ทางการเงินและหนี้สินทางการเงินในงบแสดงฐานะการเงินสำหรับแต่ละสิ้นงวดในปี 2563 ใหม่ รวมถึงต้องรับรู้การด้อยค่าสำหรับผลขาดทุนด้านเครดิตที่คาดว่าจะเกิดขึ้นของสินทรัพย์ทางการเงินตามแนวทางที่กล่าวข้างต้น ซึ่งสรุปโดยสังเขปได้ดังนี้

*การจัดประเภทรายการและการวัดมูลค่า*

สินทรัพย์ที่จัดประเภทรายการและวัดมูลค่าด้วยราคาทุนตัดจำหน่าย

* เงินสดและรายการเทียบเท่าเงินสด
* เงินฝากธนาคารที่ติดภาระค้ำประกัน
* ลูกหนี้การค้า
* ลูกหนี้อื่นๆ (รวมถึงเงินทดรองจ่ายและเงินมัดจำหรือเงินประกันที่ขอคืนได้)

สินทรัพย์ที่จัดประเภทรายการและวัดมูลค่ายุติธรรมผ่านกำไรขาดทุนเบ็ดเสร็จอื่น - ไม่มี

สินทรัพย์ที่จัดประเภทรายการและวัดมูลค่ายุติธรรมผ่านกำไรหรือขาดทุน

* เงินลงทุนชั่วคราว
* เงินลงทุนในกองทุนรวมที่อยู่ระหว่างการชำระบัญชี

หนี้สินที่จัดประเภทรายการและวัดมูลค่าด้วยราคาทุนตัดจำหน่าย

* เงินกู้ยืมระยะสั้นจากสถาบันการเงิน
* เจ้าหนี้การค้า
* เจ้าหนี้อื่นๆ (รวมถึงรายการค้างจ่ายต่างๆ)
* เงินกู้ยืมระยะยาว
* หนี้สินตามสัญญาเช่า

หนี้สินที่จัดประเภทรายการและวัดมูลค่ายุติธรรมผ่านกำไรหรือขาดทุน - ไม่มี

ณ วันที่ 31 ธันวาคม 2562 ไม่มีผลกระทบที่เป็นสาระสำคัญจากการวัดมูลค่าสินทรัพย์ทางการเงินและหนี้สินทางการเงินตามแนวทางข้างต้น นอกจากนี้ ไม่มีการปรับตัวเลขของข้อมูลเปรียบเทียบงวดก่อนๆ ใหม่ในส่วนของการจัดประเภทรายการและการวัดมูลค่าเนื่องจากบริษัทใช้ทางเลือกการปรับปรุงย้อนหลังโดยรับรู้ผลกระทบสะสมจากการนำมาตรฐานการรายงานทางการเงินฉบับที่ 9 มาใช้ครั้งแรก ณ วันที่นำมาถือปฏิบัติใช้ครั้งแรก (วันที่ 1 มกราคม 2563)

*การด้อยค่า*

ในส่วนของลูกหนี้ต่างๆ บริษัทมีการจัดกลุ่มประชากรโดยให้ความสำคัญไปที่ข้อมูลยอดคงค้างตามอายุหนี้ (Aging balance information) โดยมีการจัดเก็บข้อมูลย้อนหลังสำหรับ Historical credit loss อย่างไรก็ดี บริษัทใช้ข้อผ่อนปรนบางประการของแนวปฏิบัติทางการบัญชีเรื่อง “มาตรการผ่อนปรนชั่วคราวสำหรับทางเลือกเพิ่มเติมทางบัญชีเพื่อรองรับผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 (COVID-19)” ซึ่งออกโดยสภาวิชาชีพบัญชีในเดือนเมษายน 2563 ในส่วนของการไม่ต้องนำ Forward-looking information มาประกอบสำหรับสินทรัพย์ที่ใช้วิธีการอย่างง่ายในการพิจารณาและวัดมูลค่าผลขาดทุนด้านเครดิตที่คาดว่าจะเกิดขึ้น

ในส่วนของเงินลงทุนชั่วคราวในกองทุนรวมที่อยู่ระหว่างการชำระบัญชีซึ่งไม่อยู่ในความต้องการของตลาด ณ วันที่ 30 กันยายน 2563 บริษัทใช้ข้อผ่อนปรนบางประการของแนวปฏิบัติทางการบัญชีเรื่อง “มาตรการผ่อนปรนชั่วคราวสำหรับทางเลือกเพิ่มเติมทางบัญชีเพื่อรองรับผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 (COVID-19)” ซึ่งออกโดยสภาวิชาชีพบัญชีในเดือนเมษายน 2563 ในส่วนของการที่บริษัทสามารถวัดมูลค่าเงินลงทุนดังกล่าวด้วยมูลค่ายุติธรรม ณ วันที่ 1 มกราคม 2563

ณ วันที่ 31 ธันวาคม 2562 ผลกระทบจากการด้อยค่าสำหรับผลขาดทุนด้านเครดิตที่คาดว่าจะเกิดขึ้นของบัญชี “ลูกหนี้การค้า” เพิ่มขึ้นเป็นจำนวนเงินประมาณ 1.1 ล้านบาทจากยอดเดิมที่เคยรายงานไว้ ซึ่งไม่มีการปรับตัวเลขของข้อมูลเปรียบเทียบงวดก่อนๆ ใหม่เนื่องจากบริษัทใช้ทางเลือกการปรับปรุงย้อนหลังโดยรับรู้ผลกระทบสะสมจากการนำมาตรฐานการรายงานทางการเงินฉบับที่ 9 มาใช้ครั้งแรก ณ วันที่นำมาถือปฏิบัติใช้ครั้งแรก (วันที่ 1 มกราคม 2563) โดยบริษัทรับรู้ผลกระทบดังกล่าวในกำไรหรือขาดทุนทันที

*มาตรฐานการรายงานทางการเงินฉบับที่ 16*

มาตรฐานการรายงานทางการเงินฉบับที่ 16 กำหนดให้ผู้เช่ารับรู้สินทรัพย์สิทธิการใช้และหนี้สินตามสัญญาเช่าสำหรับสัญญาเช่าทุกสัญญาด้วยมูลค่าปัจจุบันหรือกระแสเงินสดคิดลดของจำนวนเงินที่จ่ายตลอดอายุของสัญญาเช่าโดยใช้อัตราคิดลดที่เหมาะสมกับสถานการณ์และกิจการ อย่างไรก็ดี มีข้อยกเว้นให้สำหรับสัญญาเช่าระยะสั้นที่มีระยะเวลาไม่เกิน 12 เดือนหรือสัญญาเช่าซึ่งสินทรัพย์อ้างอิงมีมูลค่าต่ำซึ่งสามารถบันทึกรายจ่ายตามสัญญาเช่าเป็นค่าใช้จ่ายได้ สินทรัพย์สิทธิการใช้ต้องมีการคิดค่าเสื่อมราคาตามวิธีเส้นตรงไปตลอดอายุของสัญญาเช่า ดอกเบี้ยจ่ายรอการตัดบัญชีซึ่งถูกนำไปแสดงยอดสุทธิกับหนี้สินตามสัญญาเช่าจะถูกทยอยตัดจ่ายเป็นต้นทุนทางการเงินตลอดอายุของสัญญาเช่าด้วยวิธีอัตราดอกเบี้ยที่แท้จริง ส่วนการจ่ายชำระหนี้สินตามสัญญาเช่าในแต่ละงวดจะจำแนกออกเป็นส่วนที่เป็นเงินต้นและดอกเบี้ย

ในฝั่งผู้ให้เช่ายังคงต้องจัดประเภทและบันทึกบัญชีเกี่ยวกับสัญญาเช่าโดยจำแนกออกเป็นสัญญาเช่าดำเนินงานและสัญญาเช่าเงินทุน (สัญญาเช่าการเงิน) เช่นเดิม จึงไม่มีการเปลี่ยนแปลงหรือผลกระทบที่เป็นสาระสำคัญในฝั่งผู้ให้เช่า

มาตรฐานการรายงานทางการเงินฉบับที่ 16 ส่งผลกระทบให้บริษัทต้องบันทึกรับรู้รายการสินทรัพย์สิทธิการใช้ (สินทรัพย์ไม่หมุนเวียน) และหนี้สินตามสัญญาเช่าพื้นที่และคลังเก็บสินค้า (หนี้สินไม่หมุนเวียน) ซึ่งมีอายุของสัญญาเช่าคงเหลือ ณ วันที่ 31 ธันวาคม 2562 จำนวน 1 ปี 5 เดือน โดยยอดคงเหลือของสินทรัพย์ไม่หมุนเวียนและหนี้สินไม่หมุนเวียนในงบแสดงฐานะการเงิน ณ วันที่ 31 ธันวาคม 2562 เพิ่มขึ้นจากที่เคยรายงานไว้ประมาณ 3.5 ล้านบาท   
(สุทธิจากดอกเบี้ยรอตัดบัญชีประมาณ 0.2 ล้านบาท) ส่วนผลกระทบที่มีต่องบกำไรขาดทุนเบ็ดเสร็จไม่เป็นสาระสำคัญ

ทั้งนี้ อัตราดอกเบี้ยเงินกู้ยืมส่วนเพิ่มถัวเฉลี่ยถ่วงน้ำหนักที่บริษัทนำมาใช้การคิดลดกระแสเงินสดเท่ากับร้อยละ 6.025% ต่อปี นอกจากนี้ ไม่มีการปรับตัวเลขของข้อมูลเปรียบเทียบงวดก่อนๆ ใหม่เนื่องจากบริษัทใช้ทางเลือกการปรับปรุงย้อนหลังโดยรับรู้ผลกระทบสะสมจากการนำมาตรฐานการรายงานทางการเงินฉบับที่ 16 มาใช้ครั้งแรก ณ วันที่นำมาถือปฏิบัติใช้ครั้งแรก (วันที่ 1 มกราคม 2563)

1. **สรุปนโยบายการบัญชีที่สำคัญ**

บริษัทและบริษัทย่อยได้ใช้นโยบายการบัญชีที่สำคัญและวิธีการคำนวณต่างๆ ในการจัดทำข้อมูลทางการเงินระหว่างกาลสำหรับงวดสามเดือนและเก้าเดือนสิ้นสุดวันที่ 30 กันยายน 2563 และ 2562 เช่นเดียวกับที่ใช้ในการจัดทำงบการเงินสำหรับปีสิ้นสุดวันที่ 31 ธันวาคม 2562 ยกเว้น (1) เรื่องที่เกี่ยวข้องกับการนำมาตรฐานการบัญชีและมาตรฐานการรายงานทางการเงินรวมถึงการตีความมาตรฐานการบัญชี การตีความมาตรฐานการรายงานทางการเงินและแนวปฏิบัติทางการบัญชีที่ออกและปรับปรุงใหม่ตามที่กล่าวในหมายเหตุ 1 มาเริ่มถือปฏิบัติซึ่งผลกระทบได้กล่าวถึงไว้แล้วในหมายเหตุ 1 (2) นโยบายบัญชีส่วนเพิ่มเติมเกี่ยวกับกำไรต่อหุ้นขั้นพื้นฐานในงบการเงินรวมซึ่งคำนวณโดยการหารกำไรสำหรับงวดส่วนที่เป็นของบริษัทใหญ่ด้วยจำนวนหุ้นสามัญถัวเฉลี่ยถ่วงน้ำหนักที่ออกในระหว่างงวดและ (3) นโยบายบัญชีส่วนเพิ่มเติมเกี่ยวกับเกณฑ์การจัดทำงบการเงินรวม ซึ่งมีดังนี้

เงินลงทุนในบริษัทย่อยในงบการเงินเฉพาะบริษัทบันทึกด้วยวิธีราคาทุนและแสดงในราคาทุนหักค่าเผื่อการด้อยค่า (ถ้ามี) เงินปันผลรับจากบริษัทย่อยจะถูกรับรู้เป็นรายได้เมื่อมีการประกาศจ่ายเงินปันผลแล้ว

งบการเงินรวมประกอบด้วยงบการเงินของบริษัทและบริษัทย่อย โดยรายการบัญชีที่มีนัยสำคัญระหว่างบริษัทกับบริษัทย่อยได้ถูกตัดรายการในการจัดทำงบการเงินรวมแล้ว

บริษัทย่อยเป็นกิจการที่อยู่ภายใต้การควบคุมของบริษัท การควบคุมเกิดขึ้นเมื่อบริษัทมีอำนาจควบคุมทั้งทางตรงหรือทางอ้อมในการกำหนดนโยบายทางการเงินและการดำเนินงานของบริษัทนั้นซึ่งรวมถึงผลตอบแทนผันแปรจากบริษัทนั้นเพื่อได้มาซึ่งประโยชน์จากกิจกรรมของบริษัทย่อย งบการเงินของบริษัทย่อยได้รวมอยู่ในงบการเงินรวมนับแต่วันที่มีการควบคุมจนถึงวันที่การควบคุมได้สิ้นสุดลง

ในกรณีที่มีการเปลี่ยนแปลงส่วนได้เสียของบริษัทใหญ่ในบริษัทย่อยโดยที่ไม่ได้ทำให้บริษัทใหญ่สูญเสียอำนาจในการควบคุม บริษัทบันทึกส่วนเปลี่ยนแปลงดังกล่าวเป็นรายการในส่วนของผู้ถือหุ้น แต่หากการเปลี่ยนแปลงมีผลทำให้เกิดการสูญเสียอำนาจในการควบคุมบริษัทย่อย มูลค่าของส่วนได้เสียคงเหลือที่ถืออยู่จะวัดมูลค่าด้วยมูลค่ายุติธรรมและรับรู้ผลกำไรหรือขาดทุนในงบกำไรขาดทุนเบ็ดเสร็จ

1. **รายการบัญชีกับบุคคลที่เกี่ยวข้องกัน**

ในระหว่างงวดสามเดือนและเก้าเดือนสิ้นสุดวันที่ 30 กันยายน 2563 บริษัทมีบริษัทที่เกี่ยวข้องกันเพิ่มเติมซึ่งมีรายละเอียดดังนี้

| ชื่อบริษัท |  | ประเภทธุรกิจ |  | ลักษณะความสัมพันธ์ |
| --- | --- | --- | --- | --- |
| บริษัท ทีเอ็ม เนิร์สซิ่ง แคร์ จำกัด |  | โรงพยาบาลขนาดเล็กและสถานดูแล ผู้สูงอายุ (ในประเทศไทย) |  | บริษัทย่อย |

รายการบัญชีที่มีสาระสำคัญที่เกิดขึ้นกับบุคคลที่เกี่ยวข้องกันสำหรับงวดสามเดือนและเก้าเดือนสิ้นสุดวันที่ 30 กันยายน 2563 และ 2562 มีดังนี้

|  |  |  |  |  |  |  |  |
| --- | --- | --- | --- | --- | --- | --- | --- |
|  | งบการเงินรวมและงบการเงินเฉพาะกิจ (พันบาท) | | | | | | |
|  | งวดสามเดือน (พันบาท) | | |  | งวดเก้าเดือน (พันบาท) | | |
|  | 2563 |  | 2562 |  | 2563 |  | 2562 |
| **ค่าตอบแทนผู้บริหารที่สำคัญ** |  |  |  |  |  |  |  |
| * ผลประโยชน์ระยะสั้น | 8,065 |  | 7,021 |  | 23,462 |  | 21,305 |
| * ผลประโยชน์หลังออกจากงาน | 734 |  | 659 |  | 2,172 |  | 2,535 |
| รวม | 8,799 |  | 7,680 |  | 25,634 |  | 23,840 |

1. **ลูกหนี้การค้า**

ลูกหนี้การค้า ณ วันที่ 30 กันยายน 2563 และวันที่ 31 ธันวาคม 2562 แยกตามอายุหนี้ที่ค้างชำระได้ดังนี้

|  | | งบการเงินรวมและ  งบการเงินเฉพาะกิจการ (พันบาท) | | |
| --- | --- | --- | --- | --- |
|  |  | 30 กันยายน 2563 |  | 31 ธันวาคม 2562 |
| ยังไม่ครบกำหนดชำระ |  | 116,145 |  | 119,330 |
| ค้างชำระ : |  |  |  |  |
| ไม่เกิน 3 เดือน |  | 60,036 |  | 55,841 |
| ระหว่าง 3 เดือนถึง 6 เดือน |  | 16,123 |  | 15,911 |
| ระหว่าง 6 เดือนถึง 12 เดือน |  | 5,744 |  | 8,645 |
| เกินกว่า 12 เดือน |  | 986 |  | 7,777 |
| รวม |  | 199,034 |  | 207,504 |
| หัก ค่าเผื่อการด้อยค่าสำหรับผลขาดทุนด้านเครดิตที่คาดว่าจะเกิดขึ้น |  | ( 974) |  | ( 7,777) |
| รวม |  | 198,060 |  | 199,727 |

ทั้งนี้ ค่าเผื่อการด้อยค่าลดลงในระหว่างงวดเก้าเดือนสิ้นสุดวันที่ 30 กันยายน 2563 เนื่องจากบริษัทสามารถเรียกเก็บชำระหนี้จากลูกหนี้การค้าที่ค้างชำระเกินกว่า 12 เดือน ณ สิ้นปี 2562 ได้เป็นจำนวนเงินประมาณ 7.7 ล้านบาท

1. **ค่าใช้จ่ายค้างจ่ายและหนี้สินหมุนเวียนอื่น**

ค่าใช้จ่ายค้างจ่ายและหนี้สินหมุนเวียนอื่น ณ วันที่ 30 กันยายน 2563 และวันที่ 31 ธันวาคม 2562 มีดังนี้

|  | พันบาท | | | | |
| --- | --- | --- | --- | --- | --- |
|  | งบการเงินรวม | งบการเงินเฉพาะกิจการ | | | |
|  | 30 กันยายน 2563 |  | 30 กันยายน 2563 |  | 31 ธันวาคม 2562 |
| โบนัสพนักงานค้างจ่าย | 7,693 |  | 7,693 |  | 6,259 |
| เจ้าหนี้อื่น | 5,436 |  | 4,840 |  | 6,320 |
| ค่าใช้จ่ายและส่วนลดในการรับเงินค้างจ่าย | 3,101 |  | 3,101 |  | 3,357 |
| ค่านายหน้าค้างจ่าย | 3,424 |  | 3,424 |  | 2,964 |
| เงินรับล่วงหน้าค่าสินค้า | 893 |  | 893 |  | 515 |
| เจ้าหนี้กรมสรรพากร | 800 |  | 800 |  | 899 |
| อื่นๆ | 2,484 |  | 2,380 |  | 2,603 |
| รวม | 23,831 |  | 23,131 |  | 22,917 |

1. **หนี้สินผลประโยชน์พนักงานหลังออกจากงาน**

รายการเคลื่อนไหวของหนี้สินผลประโยชน์พนักงานหลังออกจากงานสำหรับงวดเก้าเดือนสิ้นสุดวันที่ 30 กันยายน 2563 และ 2562 มีดังนี้

|  |  |  |  |
| --- | --- | --- | --- |
|  | งบการเงินรวมและ  งบการเงินเฉพาะกิจการ (พันบาท) | | |
|  | 2563 |  | 2562 |
| หนี้สินผลประโยชน์ของพนักงานหลังออกจากงาน ณ วันที่ 1 มกราคม | 8,655 |  | 14,313 |
| ต้นทุนบริการปัจจุบัน | 754 |  | 1,021 |
| ต้นทุนดอกเบี้ย | 181 |  | 258 |
| ต้นทุนบริการในอดีต | - |  | 1,687 |
| ค่าใช้จ่ายที่รับรู้เป็นรายการกำไรหรือขาดทุนในงบกำไรขาดทุนเบ็ดเสร็จ | 935 |  | 2,966 |
| กำไรจากการวัดมูลค่าประมาณการตามหลักคณิตศาสตร์ประกันภัย | - |  | ( 2,377) |
| ผลประโยชน์ของพนักงานที่จ่ายชำระในระหว่างงวด | ( 150) |  | ( 5,808) |
| หนี้สินผลประโยชน์พนักงานหลังออกจากงาน ณ วันที่ 30 กันยายน | 9,440 |  | 9,094 |

กำไรจากการวัดมูลค่าประมาณการตามหลักคณิตศาสตร์ประกันภัยข้างต้นประกอบด้วย (1) กำไรจากการปรับปรุงประสบการณ์เป็นจำนวนเงินประมาณ 4,727 พันบาท (2) กำไรจากการเปลี่ยนแปลงของสมมติฐานทางการเงินเป็นจำนวนเงินประมาณ 430 พันบาทและ (3) ขาดทุนจากการเปลี่ยนแปลงของสมมติฐานเชิงประชากรศาสตร์เป็นจำนวนเงินประมาณ 2,780 พันบาท

สมมติฐานที่สำคัญที่ใช้ในการคำนวณหนี้สินผลประโยชน์ของพนักงานหลังออกจากงานในปี 2563 และ 2562 มีดังนี้

อัตราคิดลด ร้อยละ 2.92 และร้อยละ 2.47 ต่อปี

อัตราการขึ้นเงินเดือน ร้อยละ 5 ต่อปี

อัตราการหมุนเวียนของพนักงาน ร้อยละ 2.87 - 34.38 ต่อปี

ทั้งนี้ การเปลี่ยนแปลงของสมมติฐานที่สำคัญข้างต้นอาจมีผลต่อความอ่อนไหวของยอดคงเหลือของประมาณการหนี้สินผลประโยชน์พนักงานหลังออกจากงานซึ่งอาศัยข้อมูลตามรายงานการคำนวณของนักคณิตศาสตร์ประกันภัยดังนี้

|  |  |  |  |  |
| --- | --- | --- | --- | --- |
|  |  | หนี้สินอาจเพิ่มขึ้น (ลดลง) จากการ  เปลี่ยนแปลงของสมมติฐาน (พันบาท) | | |
| สมมติฐานที่สำคัญ |  | หากสมมติฐานเพิ่มขึ้น |  | หากสมมติฐานลดลง |
| อัตราคิดลด (เพิ่มขึ้น/ลดลงร้อยละ 0.5) | (447) | 484 |
| อัตราการขึ้นเงินเดือน (เพิ่มขึ้น/ลดลงร้อยละ 1.0) |  | 964 |  | (834) |
| อัตราการหมุนเวียนของพนักงาน (เพิ่มขึ้น/ลดลงร้อยละ 20.0) |  | (868) |  | 1,053 |

ในระหว่างปี 2561 สภานิติบัญญัติแห่งชาติได้อนุมัติและเห็นชอบให้มีการแก้ไขพระราชบัญญัติคุ้มครองแรงงาน พ.ศ. 2541 ในบางเรื่องซึ่งรวมถึงการเพิ่มค่าชดเชยให้แก่ลูกจ้างที่ทำงานมาเป็นระยะเวลาตั้งแต่ 20 ปีขึ้นไปจากเดิมเท่ากับอัตราค่าจ้างจำนวน 300 วันเป็นอัตราใหม่เท่ากับ 400 วันซึ่งต่อมาได้ถูกประกาศกำหนดเป็นกฎหมายในช่วงต้นเดือนเมษายน 2562 และมีผลบังคับใช้ในช่วงต้นเดือนพฤษภาคม 2562 ทั้งนี้ ฝ่ายบริหารของบริษัทได้ใช้ดุลยพินิจพิจารณาแล้วว่าการแก้ไขโครงการผลประโยชน์ของพนักงานดังกล่าว (การแก้ไขกฏหมาย) ได้เกิดขึ้นและมีผลบังคับใช้ใน   
ไตรมาสที่ 2 ของปี 2562 บริษัทจึงบันทึกต้นทุนบริการในอดีตส่วนที่เป็นผลจากการแก้ไขโครงการซึ่งมีจำนวนประมาณ 1.7 ล้านบาทในไตรมาสที่ 2 ของปี 2562 โดยแสดงรายการเป็นส่วนหนึ่งของต้นทุนในการจัดจำหน่ายและค่าใช้จ่ายในการบริหารเป็นจำนวนเงินประมาณ 1.3 ล้านบาทและ 0.4 ล้านบาท ตามลำดับ ในงบกำไรขาดทุนเบ็ดเสร็จสำหรับงวดเก้าเดือนสิ้นสุดวันที่ 30 กันยายน 2562

1. **ภาษีเงินได้**

ภาษีเงินได้นิติบุคคลที่บันทึกเป็นค่าใช้จ่าย (รายได้) สำหรับงวดสามเดือนและเก้าเดือนสิ้นสุดวันที่ 30 กันยายน 2563 และ 2562 ประกอบด้วยรายการดังนี้

|  | งวดสามเดือน (พันบาท) | | | | | |
| --- | --- | --- | --- | --- | --- | --- |
|  | งบการเงินรวม | | งบการเงินเฉพาะกิจการ | | | |
|  | 2563 |  | | 2563 |  | 2562 |
| ภาษีเงินได้ที่คำนวณจากกำไรทางบัญชี | 3,037 |  | | 3,066 |  | 4,004 |
| ผลกระทบจากรายการที่ถือเป็นรายจ่ายทางภาษีไม่ได้ | 282 |  | | 253 |  | 1,030 |
| ผลกระทบจากรายการที่สามารถหักเป็นรายจ่ายทางภาษีได้เพิ่มเติม | ( 195) |  | | ( 195) |  | ( 1,092) |
| ภาษีเงินได้ของงวดปัจจุบันที่คำนวณจากกำไรทางภาษี | 3,124 |  | | 3,124 |  | 3,942 |
| สินทรัพย์ภาษีเงินได้รอการตัดบัญชีลดลง | 60 |  | | 60 |  | 209 |
| ภาษีเงินได้ที่แสดงเป็นรายการกำไรหรือขาดทุนในงบกำไรขาดทุนเบ็ดเสร็จ | 3,184 |  | | 3,184 |  | 4,151 |
|  |  |  |  | |  |  |
|  | งวดเก้าเดือน (พันบาท) | | | | | |
|  | งบการเงินรวม | | งบการเงินเฉพาะกิจการ | | | |
|  | 2563 |  | | 2563 |  | 2562 |
| ภาษีเงินได้ที่คำนวณจากกำไรทางบัญชี | 7,728 |  | | 7,766 |  | 12,707 |
| ผลกระทบจากรายการที่ถือเป็นรายจ่ายทางภาษีไม่ได้ | 1,352 |  | | 1,314 |  | 2,949 |
| ผลกระทบจากรายการที่สามารถหักเป็นรายจ่ายทางภาษีได้เพิ่มเติม | ( 2,101) |  | | ( 2,101) |  | ( 1,223) |
| ภาษีเงินได้ของงวดปัจจุบันที่คำนวณจากกำไรทางภาษี | 6,979 |  | | 6,979 |  | 14,433 |
| สินทรัพย์ภาษีเงินได้รอการตัดบัญชีลดลง (เพิ่มขึ้น) | 1,320 |  | | 1,320 |  | ( 771) |
| ภาษีเงินได้ที่แสดงเป็นรายการกำไรหรือขาดทุนในงบกำไรขาดทุนเบ็ดเสร็จ | 8,299 |  | | 8,299 |  | 13,662 |
|  |  |  |  | |  |  |
| สินทรัพย์ภาษีเงินได้รอการตัดบัญชีลดลงในส่วนของกำไรเบ็ดเสร็จอื่น | - |  | - | |  | 475 |

สินทรัพย์ภาษีเงินได้รอการตัดบัญชีที่แสดงในงบแสดงฐานะการเงิน ณ วันที่ 30 กันยายน 2563 และวันที่ 31 ธันวาคม 2562 มีดังนี้

|  | พันบาท | | | | | |
| --- | --- | --- | --- | --- | --- | --- |
|  | งบการเงินรวม | | งบการเงินเฉพาะกิจการ | | | |
|  | 30 กันยายน 2563 |  | | 30 กันยายน 2563 |  | 31 ธันวาคม 2562 |
| ผลกระทบของรายการซึ่งยังไม่สามารถถือเป็นรายจ่ายทางภาษี |  |  | |  |  |  |
| - ค่าเผื่อการด้อยค่าของลูกหนี้การค้า | 195 |  | | 195 |  | 1,555 |
| - ค่าเผื่อสินค้าเสื่อมสภาพ | 1,048 |  | | 1,048 |  | 1,165 |
| - หนี้สินผลประโยชน์ของพนักงานหลังออกจากงาน | 1,888 |  | | 1,888 |  | 1,731 |
| รวม | 3,131 |  | | 3,131 |  | 4,451 |

1. **ข้อมูลทางการเงินจำแนกตามส่วนงานดำเนินงาน**

งบกำไรขาดทุนซึ่งเน้นในส่วนของกำไรขั้นต้นเป็นข้อมูลทางการเงินที่สำคัญและเป็นข้อมูลหลักของบริษัทและบริษัทย่อยซึ่งถูกนำเสนอให้กับผู้มีอำนาจการตัดสินใจสูงสุดด้านการเงินอย่างสม่ำเสมอและถูกใช้ในการประเมินผลการดำเนินงานของส่วนงาน บริษัทและบริษัทย่อยมีส่วนดำเนินงาน (ซึ่งกำหนดจากส่วนงานที่รายงานเป็นการภายใน) ที่มีสัดส่วนเป็นสาระสำคัญสองส่วนงานคือ (1) อุปกรณ์และวัสดุสิ้นเปลืองและ (2) อุปกรณ์และเครื่องมือทางการแพทย์โดยบริษัทย่อยยังไม่ได้เริ่มดำเนินกิจกรรมทางธุรกิจใดๆ ณ วันที่ 30 กันยายน 2563 บริษัทและบริษัทย่อยไม่มีรายการโอนระหว่างส่วนงาน นอกจากนี้ บริษัทและบริษัทย่อยไม่สามารถจำแนกข้อมูลสินทรัพย์และหนี้สินตามส่วนงานได้โดยไม่มีต้นทุนที่เกินจำเป็น

*ข้อมูลเกี่ยวกับส่วนงานดำเนินงานเชิงผลิตภัณฑ์สำหรับงวดเก้าเดือนสิ้นสุดวันที่ 30 กันยายน 2563 และ 2562   
ในงบการเงินเฉพาะกิจการมีดังนี้*

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | พันบาท | | | | | | | | | | |
|  | อุปกรณ์และวัสดุสิ้นเปลือง | | |  | อุปกรณ์และเครื่องมือ  ทางการแพทย์ | | |  | รวม | | |
|  | 2563 |  | 2562 |  | 2563 |  | 2562 |  | 2563 |  | 2562 |
| รายได้จากการขาย - สุทธิ | 428,053 |  | 487,571 |  | 49,104 |  | 48,573 |  | 477,157 |  | 536,144 |
| ค่าใช้จ่ายตามส่วนงาน - ต้นทุนขาย | ( 252,513) |  | ( 290,417) |  | ( 40,050) |  | ( 40,431) |  | ( 292,563) |  | ( 330,848) |
| ผลได้ตามส่วนงาน | 175,540 |  | 197,154 |  | 9,054 |  | 8,142 |  | 184,594 |  | 205,296 |
| บวก รายได้ที่ไม่ได้ปันส่วน |  |  |  |  |  |  |  |  |  |  |  |
| - รายได้อื่น |  |  |  |  |  |  |  |  | 295 |  | 3,390 |
| หัก ค่าใช้จ่ายที่ไม่ได้ปันส่วน |  |  |  |  |  |  |  |  |  |  |  |
| - ต้นทุนในการจัดจำหน่าย |  |  |  |  |  |  |  |  | ( 68,809) |  | ( 75,941) |
| - ค่าใช้จ่ายในการบริหาร |  |  |  |  |  |  |  |  | ( 71,475) |  | ( 70,498) |
| - กำไร (ขาดทุน) จากอัตราแลกเปลี่ยน |  |  |  |  |  |  |  |  | ( 6,481) |  | 7,013 |
| - ต้นทุนทางการเงิน |  |  |  |  |  |  |  |  | ( 6,095) |  | ( 4,559) |
| - กลับรายการขาดทุน (ขาดทุน) จาก  การด้อยค่าของสินทรัพย์ทางการเงิน |  |  |  |  |  |  |  |  | 6,803 |  | ( 1,165) |
| - ค่าใช้จ่ายภาษีเงินได้ |  |  |  |  |  |  |  |  | ( 8,299) |  | ( 13,662) |
| กำไรสำหรับงวด |  |  |  |  |  |  |  |  | 30,533 |  | 49,874 |

ทั้งนี้ เพื่อเป็นการบริหารจัดการเกี่ยวกับการขายและสินค้าคงเหลือให้ได้ประโยชน์สูงสุดแก่กิจการ ในระหว่างงวดสามเดือนสิ้นสุดวันที่ 31 มีนาคม 2562 บริษัทได้ตัดสินใจยกเลิกกลุ่มสินค้าบางรายการที่ซื้อมาจากผู้ขายในต่างประเทศรายหนึ่งและได้ขายสินค้ากลุ่มดังกล่าวทั้งหมดออกไปให้แก่ตัวแทนในประเทศไทยของผู้ขายสินค้าดังกล่าว โดยยอดขาย ต้นทุนขายและกำไรขั้นต้นของสินค้าส่วนที่ขายออกไปซึ่งแสดงรายการเป็นส่วนหนึ่งของผลการดำเนินงานตามส่วนงาน “อุปกรณ์และวัสดุสิ้นเปลือง” และส่วนงาน “อุปกรณ์และเครื่องมือทางการแพทย์” สำหรับงวดเก้าเดือนสิ้นสุดวันที่ 30 กันยายน 2562 มีดังนี้

|  |  |  |  |  |  |
| --- | --- | --- | --- | --- | --- |
|  | พันบาท | | | | |
|  | อุปกรณ์และวัสดุสิ้นเปลือง |  | อุปกรณ์และเครื่องมือ  ทางการแพทย์ |  | รวม |
| รายได้จากการขาย - สุทธิ | 57,000 |  | 8,000 |  | 65,000 |
| ต้นทุนขาย | ( 43,089) |  | ( 6,544) |  | ( 49,633) |
| กำไรขั้นต้น | 13,911 |  | 1,456 |  | 15,367 |

*ข้อมูลเกี่ยวกับส่วนงานดำเนินงานเชิงภูมิศาสตร์สำหรับงวดเก้าเดือนสิ้นสุดวันที่ 30 กันยายน 2563 และ 2562*

บริษัทและบริษัทย่อยดำเนินธุรกิจในส่วนงานเชิงภูมิศาสตร์เดียวคือ ในประเทศไทย จึงไม่มีการนำเสนอข้อมูลเกี่ยวกับส่วนงานดำเนินงานเชิงภูมิศาสตร์ในข้อมูลทางการเงินระหว่างกาลนี้

บริษัทและบริษัทย่อยไม่มีสินทรัพย์ไม่หมุนเวียนใดๆ ที่ตั้งอยู่ในประเทศอื่นนอกเหนือจากประเทศไทย

*ข้อมูลเกี่ยวกับลูกค้ารายใหญ่ (ลูกค้าที่มียอดรายการค้าเกินกว่าร้อยละ 10 ของยอดรายการค้ารวม) สำหรับงวดเก้าดือนสิ้นสุดวันที่ 30 กันยายน 2563 และ 2562*

บริษัทและบริษัทย่อยไม่มีรายการค้ากับลูกค้ารายใหญ่ จึงไม่มีการนำเสนอข้อมูลเกี่ยวกับลูกค้ารายใหญ่ในข้อมูลทางการเงินระหว่างกาลนี้

1. **อื่น ๆ**

ณ วันที่ 30 กันยายน 2563

1. บริษัทมีหนังสือค้ำประกันบริษัทซึ่งออกโดยธนาคารในประเทศสามแห่งให้แก่บริษัทเอกชนและหน่วยงานรัฐบาลหลายแห่งซึ่งเป็นลูกค้าของบริษัทเป็นจำนวนเงินรวมประมาณ 31.5 ล้านบาท
2. บริษัทมีสัญญาซื้อเงินตราต่างประเทศล่วงหน้ากับธนาคารในประเทศสองแห่งซึ่งมีรายละเอียดดังนี้

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| สกุลเงินต่างประเทศ |  | จำนวนเงินสกุลต่างประเทศ |  | จำนวนเงินบาท  คงที่ (พันบาท) |  | มูลค่ายุติธรรม  (พันบาท) |  | ระยะเวลาครบกำหนด |
| ยูโร |  | 673,816 |  | 24,334 |  | 25,101 |  | ตุลาคม 2563 - มีนาคม 2564 |

1. บริษัทย่อยมีภาระผูกพันจากการออกแบบ ตกแต่งและต่อเติมสินทรัพย์ถาวรเพื่องานโครงการโรงเรียนสอนการพยาบาลเพื่อดูแลผู้สูงอายุเป็นจำนวนเงินรวมประมาณ 3.3 ล้านบาท
2. **การจัดประเภทรายการบัญชีใหม่**

บริษัทได้จัดประเภทรายการบัญชีบางรายการในงบกำไรขาดทุนเบ็ดเสร็จสำหรับงวดสามเดือนและเก้าเดือนสิ้นสุดวันที่ 30 กันยายน 2562 ใหม่เพื่อให้สอดคล้องและสามารถเปรียบเทียบได้กับการแสดงรายการในงบกำไรขาดทุนเบ็ดเสร็จสำหรับงวดสามเดือนและเก้าเดือนสิ้นสุดวันที่ 30 กันยายน 2563 โดยไม่มีผลกระทบต่อกำไรหรือส่วนของผู้ถือหุ้นที่เคยรายงานไว้ การจัดประเภทรายการบัญชีใหม่มีดังนี้

|  |  |  |  |  |  |  |  |
| --- | --- | --- | --- | --- | --- | --- | --- |
|  | พันบาท | | | | | | |
|  | งวดสามเดือน | | |  | งวดเก้าเดือน | | |
|  | ยอดตามที่จัดประเภทใหม่ |  | ยอดตามที่เคยรายงานไว้ |  | ยอดตามที่จัดประเภทใหม่ |  | ยอดตามที่เคยรายงานไว้ |
| ค่าใช้จ่ายในการบริหาร | 25,086 |  | 24,698 |  | 70,498 |  | 71,663 |
| ขาดทุน (กลับรายการขาดทุน) จากการด้อยค่าของสินทรัพย์ทางการเงิน | ( 388) |  | - |  | 1,165 |  | - |

1. **การจ่ายเงินปันผลและเงินปันผลระหว่างกาล**

ในที่ประชุมคณะกรรมการบริษัทเมื่อวันที่ 31 มีนาคม 2563 คณะกรรมการบริษัทได้มีมติเป็นเอกฉันท์อนุมัติการจ่ายเงินปันผลระหว่างกาลจากผลการดำเนินงานปี 2562 ในอัตราหุ้นละประมาณ 0.13 บาทเป็นเงินรวมประมาณ 40 ล้านบาทให้แก่ผู้ถือหุ้นโดยกำหนดจ่ายเงินปันผลในวันที่ 30 เมษายน 2563 ทั้งนี้ เรื่องดังกล่าวข้างต้นได้รับทราบโดยผู้ถือหุ้นแล้วในการประชุมสามัญผู้ถือหุ้นเมื่อวันที่ 17 มิถุนายน 2563

ในที่ประชุมสามัญผู้ถือหุ้นเมื่อวันที่ 24 เมษายน 2562 ผู้ถือหุ้นได้มีมติเป็นเอกฉันท์อนุมัติการจ่ายเงินปันผลจากผลการดำเนินงานปี 2561 ในอัตราหุ้นละประมาณ 0.0974 บาทเป็นเงินรวมประมาณ 30 ล้านบาทให้แก่ผู้ถือหุ้นโดยกำหนดจ่ายเงินปันผลดังกล่าวในวันที่ 16 พฤษภาคม 2562

1. **การอนุมัติข้อมูลทางการเงินระหว่างกาล**

ข้อมูลทางการเงินระหว่างกาลนี้ได้รับการอนุมัติให้ออกโดยที่ประชุมคณะกรรมการบริษัทเมื่อวันที่ 7 พฤศจิกายน 2563